Jabarkan MiG-29 dalam perkhidmatan India dari Mikoyan MiG-29 dalam bahasa melayu

Tentera Udara India telah memesan lebih daripada 50 buah pesawat MiG-29 pada tahun 1980 semasa pesawat ini masih dalam fasa pembangunan awal. Semenjak digunakan oleh Tentera Udara India pada 1985, pesawat ini telah melalui beberapa siri pengubahsuaian dengan penambahan sistem avionik baru, sub-sistem, enjin turbofan dan radar. Versi dipertingkatkan ini dikenali sebagai Baaz (Hindi: Hawk) dan membentuk komponen penting bagi angkatan pesawat bantuan serangan dalam Tentera Udara India selepas pesawat Sukhoi Su-30MKI.

Rekod operasi pesawat MiG-29 yang baik telah membuatkan India untuk menandatangani perjanjian dengan Rusia pada 2005/06 untuk meningkat upaya 67 buah pesawat MiG-29 yang bernilai AS$ 888 juta. Di bawah perjanjian ini, Rusia telah menukarkan radar asal N-019 dengan radar Phazatron Zhuk-M. Rusia juga telah memberi kebenaran kepada firma India iaitu Hindustan Aeronautics Limited lesen untuk mengeluarkan 120 enjin turbojet RD-33 siri 3 untuk program peningkatan ini. Pesawat MiG-29 juga telah dipasang dengan peralatan pengisian minyak di udara untuk meningkatkan kemampuannya. Pada 2008, Tentera Udara India akan menganugerahkan kontrak kepada MiG Corporation yang bernilai AS$ 900 juta untuk meningkatkan kesemua 69 buah pesawat MiG-29. Peningkatan ini termasuk sistem kawalan senjata, avionik, ergonomik kokpit, peluru berpandu udara ke udara, peluru berpandu udara ke darat keketepatan tinggi dan bom udara "pintar". Pesawat MiG-29 yang ditingkat upaya ini juga mempunyai keupayaan tempur melangkaui ufuk yang dipertingkat. Enam buah MiG-29 kumpulan pertama akan menjalani program tingkat upaya di Rusia sementara 63 buah MiG-29 yang selebihnya akan di jalankan di kemudahan Hindustan Aeronautics di India. India juga telah menganugerahkan kontrak berjuta dolar kepada firma Israel Aircraft Industries bagi membekalkan avionik dan sub sistemnya untuk kerja-kerja tingkat upaya ini.